Bybelskool » Geloofsgemeenskap
Written by Chris van Wyk. Posted in Teenwoordigheid van God
Ons het begin met broer Lawrence se leefstyl van practising the presence of God. Baie mense ken dit beter as die pasmaat daarvan, die gewoonte van geloofsgemeenskap. Hierdie geloofsgewoonte om die gemeenskap van gelowiges te beoefen en te vier, is egter net so noodsaaklik. Dít doen ons deur ons in te stel daarop om gasvrye ruimtes te skep waarin elke gelowige welkom is net soos hy of sy is. Volgens Joseph Myers sluit dit veral die persoonlike (vriendskaps-) ruimtes in, maar ook die wyer sosiale en openbare ruimtes. Ons moet bereid wees om oor grense heen uit te reik met hierdie geloofsgewoonte.
Die grootste motivering om hier op aarde 'n geloofsgemeenskap te vestig, lê in die gemeenskap wat daar in die Drie-eenheid bestaan. God staan met Homself in 'n verhouding. Dit gee vir ons 'n voorbeeld wat ons in ons verhoudings met mekaar kan navolg. In die praktyk gebeur dit waar egte verhoudings in liefde met en vir mekaar gevestig en gebou word. Ons moet saam wees. Die inhoud hiervan lê in al die "mekaar"-tekste wat in die Nuwe Testament voorkom: "aanvaar mekaar" (Rom 15:7); "vergewe mekaar" (Ef. 4:32); "praat mekaar moed in" (1 Tess 5:11), en "bid vir mekaar" (Jak 5:16). Dit is ons gedeelde taal.
Dit sluit ook in 'n verbintenis aan die roeping van 'n spesifieke gemeenskap. Sommige noem dit 'n verbondsgemeenskap (covenant community), en ons sien 'n voorbeeld hiervan in die gemeente in Antiogië in Sirië (Hand 13).
Hier is 'n paar voorstelle om jou gedagtes te prikkel (ons fokus spesifiek op die "mekaar"-tekste in die Nuwe Testament):
Aanvaar mekaar: Gaan praat met iemand om vir hulle te wys jy aanvaar hulle. Aanvaarding beteken onder meer jy gun ander mense die reg om hulle standpunte oor 'n saak te hê. Dit is maklik om selfs in jou aanvaarding steeds krities te wees. Een manier om dit te voorkom is om 'n lys te maak van iemand se positiewe eienskappe en dit vir daardie persoon te gaan gee. Wees eerlik en opreg.
Vergewe mekaar: Vra die Here om jou te help om iemand wat jou seergemaak het, te vergewe. Dit help om te onthou dat God jou vergewe het sonder dat jy iets daarvoor gedoen het of dit verdien. Jy sal ervaar dat vergifnis jou vrymaak van die verkeerde dinge wat aan jou gedoen is.
Praat mekaar moed in: Dink aan iemand wat swaarkry, moedeloos is of baie druk ervaar. Bid vir die regte woorde en gaan praat daardie persoon moed in. Bemagtig hom of haar, maar vermy dit om raad te gee.
Bid vir mekaar: Om vir mekaar te bid, bly een van die belangrikste maniere om aan mekaar verbind te bly. Kies een mens, vra vir hom of haar waarvoor jy vir hom of haar kan bid … en bid dan vir die persoon. Dit sal nog beter werk as julle vir mekaar bid.
Inleiding: Beoefen die teenwoordigheid van God
Beoefen die teenwoordigheid van God
Omgee en dienslewering
Jun 28, 2018 at 15:57 | #
Bespreek asb eendag die begrip geloofsonderskeiding ..dankie Barry
Jun 28, 2018 at 19:02 | #
Dit kom in 'n volgende bydrae. Ek het ook daaroor in die boeke Barnabas en Gevorm deur die kruis (www.bmedia.co.za) geskryf. Ek het ook 'n stuk vir die Algemene Sinode geskryf wat ek kan beskikbaar stel.
Jan 16, 2020 | #
Hi Lizelle. Jy is welkom om te vra.
Lizelle Van Wyk
Hi Chris, dankie vir jou ontleding van Ps 50,dit laat n mens nogals dink oor dit wat jy lees en hoe jy dit in jou lewe gaan toepas
Chris is daar n moontlikheid dat ek jou kan email wil graag n paar dinge vra wat vir my onseker is
Lizelle v Wyk
Jan 15, 2020 | #
Hi Jan, vertroue in die beloftes van die Here neem die vrese en blokkasies in 'n mens se lewe weg. Begin om een Psalm per dag te lees. Soek vir net twee goed daarin. 'n Belofte van die Here wat jy vir jouself kan toeëien en vra dat die Here dit vir jou waarmaak; 'n Opdrag wat jy kan uitvoer, soos om jou weg aan die Here oor te laat, óf Hom te loof vir wat Hy vir jou doen, óf soos om Hom te vertrou en op sy uitkomste te wag. Dit is terwyl ons met God besig is dat ons agterkom dat Hy al die tyd besig is met ons. Hy sal jou voete op 'n vaste rots plaas sodat jy in vreugde en vrede kan lewe.
Jan van zyl
Goeie dag Pastoor,soms voel dit of my gebede nie verhoor word nie,ek is wedergeboorte en is baie lief vir die Here,Ek weet nie waar die blokasie is nie.
Johannes Petrus van Niekerk
Jan 14, 2020 | #
Baie dankie vir die antwoorde, waardeer dit baie. Nou is dit baie meer verstaanbaar.
Ek sal jou weer raapleeg….maar nou eers weer bietjie met my broer redeneer (-:
Hi JP, die 613 wette is al die wette in die eerste vyf boeke van die Bybel, die Pentateug of wet van Moses. Die Tien Gebooie word twee keer herhaal (Eks 20; Deut 5) en is die hart daarvan. Dit bly geldig. Die seremoniële en burgerlike wette word deur Christene nie meer nagevolg nie, maar die morele wette wel. Dit is op grond van talle verwysings in die NT – bv Paulus wat sê dat ons nie meer dae en feeste ensomeer moet onderhou nie (Kol 2:16-17), ook nie die sabbat (Rom 14) of besnydenis (Gal 3-4) nie, en op ander plekke duidelik die morele wette handhaaf (Ef 4-5; Gal 5-6) sowel as die Tien Gebooie (Rom 13).
Die evangelie is vir alle mense bedoel, eerstens vir die ware Jood wat in Jesus glo (dit is nie wit mense nie!), en tweedens vir elkeen uit die nasies wat in Hom glo (dit sluit alle etnisiteite in). Die hele NT is vol van dié boodskap, bv Matteus 28:18-20, Handelinge 2:37-39 en Efesiërs 2. Enigiemand wat anders beweer, verdraai die evangelie.
Die Sabbat is inderdaad op Saterdag, maar ons vier die opstandingsdag op 'n Sondag. Dit is "soos die Sabbat" vir ons, maar nie presies dieselfde nie. Romeine 14 gee 'n duidelike riglyn dat ons mekaar nie daaroor moet aanvat nie, maar elkeen net oortuig van sy eie opvatting op grond van die Skrif moet wees. Dieselfde geld die feeste en ander "dae" wat uiteraard nie verkeerd is om te doen nie, maar nie bindend op alle gelowiges is nie.
Baie dankie vir die antwoord op my brief, ek waardeer dit. Jy het baie dinge duideliker vir my gemaak, alhoewel daar is nog steed onduidelikhede. In punt no.10 se jy dat Hebreers help ons om te verstaan watter dele van die wet nie meer van toepassing is. My probleem is dat daar 603 Moses wette is – ek weet nie eens wat dit alles behels nie – behalwe dat ek die 10 Gebooie ken. My vraag is, watter van die 603 wette is nie meer van toepassing op ons nie? Hoe gaan ek weet? Of moet ek gaan op dit wat in Hebreers staan? Verder se jy dat offers en verwante rituele nie van toepassing is nie – sluit dit nou die 7 feeste en besnyding in? Of moet ons dit nog doen?
Dan wil ek die volgende weet – is die evangelie net vir die Israeliete bedoel? Indien so, waar pas ons dan in? Ons is nie Israeliete of afstamelinge nie. Ek sien ons as "heidense-christene" – is ek reg of verkeer? Die rede vir die vrae is omdat my broer sien homself as 'n Israeliet omdat hy wit is (of ten minste 'n afstameling) en ek kan nie saam met hom stem nie. Volgens hom moet die 7 feeste nog gevier word en besnyding moet nog toegepas word (hy doen dit ook so). Verder se hy dat Sabbat op Saterdag is en nie soos ons (NG kerk) dit op Sondag het. Volgens my is "Sabbat" vir die Israeliete gegee (Saterdag) wat deel is van die Moses wet. Ons wat heidense-christene is, hoef nie Sabbat te hou nie, maar volg wat in die 10 Gebooie staan: 6 dae moet jy werk en op die 7de dag rus. Die "kerkvaders" het besluit Sondag is die rusdag….sover ek weet. Is ek reg of verkeerd?
Ek verneem van jou.
JP, die beste manier om by 'n atwoord uit te kom, is om al die tekste in die Bybel oor die onderwerp van die "wet" te vat en soos 'n mosaïek te begin pak dat jy die patrone kan raaksien en uiteindelik 'n breër visie kan kry van wat die betekenis van die wet vandag nog is. Gebruik 'n konkordansie of die soekfunksie van 'n Bybelprogram. Hier is 'n paar dele uit die Bybel se gegewens wat my breër prentjie van die blywende betekenis van die wet informeer.
1. Jesus het die wet "vervul". Dit beteken Hy het die wet sy volle betekenis laat kry. Hy het dit volmaak nagekom soos God dit aanvanklik bedoel het.
2. Dat die wet egter steeds van toepassing is, bevestig Jesus self in die Bergrede waar Hy bv die tweede tafel van die wet as deel van die Bergrede uitlê in Matteus 5 as riglyn vir geseëndes in die koninkryk. Dit sal só bly tot in die nuwe bedeling wat volledig sal aanbreek met Jesus se wederkoms.
3. Die wet is immers 'n integrale deel van die OT wat net soos die NT as die Woord van God vir ons gegee is. Niks daarvan word ontbind nie (Matt 5:17). Niks daarvan gaan verby nie (Matt 5:18).
4. Die dubbele liefdesgebod wat Jesus uit die wet beklemtoon, "hang" aan die wet net soos aan die boodskap van die profete, dws die boodskap van die OT. Neem die wet weg en die liefdesgebod het nie meer 'n begronding nie.
5. Ons sien dit in die res van die NT. Van Paulus word geskrywe dat hy gewandel het as een wat die wet onderhou (Hand 21:24). Hy het steeds alles geglo wat in die wet geskrywe is (Hand 24:14). Hy kon homself verdedig in die hof dat hy niks teen die wet gesondig het nie (Hand 25:8). Daarom kon Paulus die wet gebruik om die Jode van die betekenis en boodskap van die evangelie te oortuig (Hand 28:23).
6. Niemand van ons kan egter die wet volmaak nakom nie. Daarom, tereg soos jy uitwys, word ons geregverdig voor God deur in Jesus Christus te glo. Jesus het die wet volmaak namens ons vervul en ons van die vloek daarvan bevry soos Paulus in Galasiërs en Romeine uitvoerig skrywe.
7. Deur Christus is die reg van die wet namens ons vervul, sodat ons deur die krag wat die Gees nou in ons werk ons aan die wet van God kan onderwerp en die werke van die vlees kan doodmaak en al hoe meer kan groei in die lewe wat God bring (Rom 8:1-17).
8. Deur God en ons naaste lief te hê, vervul ons nou die wet, soos Paulus uitvoerig in Romeine 13 skryf. En let op hoe hy dele van die tien gebooie aanhaal as begronding van die liefde. Sonder die wet weet ons nie wat verkeerd en wat reg is nie. Sonder veral die Tien Gebooie weet ons nie wat liefde is nie.
9. Paulus gebruik nog op talle plekke die wet as motivering vir die opdragte wat hy vir die gemeentes gee. Oor die huwelik (1 Kor 7:39), oor vergoeding (1 Kor 9:8-9), oor die vrug van die Gees (Gal 5:23), vir die herkenning van sondes (1 Tim 1:9-10).
10. Die Hebreërskrywer help ons egter ook verstaan watter dele van die wet nie meer op ons van toepassing is nie ná die vervulling van die Here Jesus Christus (Hebr 10:1). Dit sluit die offers en verwante rituele in, want die volmaakte offer is in Jesus gegee. Dieselfde geld die besluit van die "sinode" in Jerusalem wat gelowiges uit die heidene van die besnydenis en ander volkseie burgerlike gebruike gevrywaar het (Hand 15).
Dit is maar net enkele grepe op pad na 'n prentjie van hoe God se wil in ons lewe tot sy reg kom. Die wet bly daarin 'n rol speel.
Hi Engela, dit is net beskikbaar as gratis bydraes by die webtuiste. Jy kan dit as 'n eboek ook koop en aflaai.
Engela du Toit
Ek is besig om Jesaja te studeer en besluit om te google om dit beter te verstaan.Baie dankie vir die bybelstudie oor Jesaja.Ek sal waardeer as u dit vir my kan e-pos asb.